CELEX: 32017R1399
Language: hr
Date: 2017-07-28 00:00:00
Title: Uredba Komisije (EU) 2017/1399 оd 28. srpnja 2017. o izmjeni Priloga II. Uredbi (EZ) br. 1333/2008 Europskog parlamenta i Vijeća i Priloga Uredbi Komisije (EU) br. 231/2012 u pogledu kalijeva poliaspartata (Tekst značajan za EGP. )

29.7.2017   
               
               
                  HR
               
               
                  Službeni list Europske unije
               
               
                  L 199/8
               
            UREDBA KOMISIJE (EU) 2017/1399
      оd 28. srpnja 2017.
      o izmjeni Priloga II. Uredbi (EZ) br. 1333/2008 Europskog parlamenta i Vijeća i Priloga Uredbi Komisije (EU) br. 231/2012 u pogledu kalijeva poliaspartata
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 14.,
      uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 5.,
      budući da:
      
                  (1)
               
               
                  U Prilogu II. Uredbi (EZ) br. 1333/2008 utvrđen je Unijin popis prehrambenih aditiva odobrenih za uporabu u hrani i uvjeti za njihovu uporabu.
               
            
                  (2)
               
               
                  Samo prehrambeni aditivi koji se nalaze na Unijinu popisu iz Priloga II. Uredbi (EZ) br. 1333/2008 mogu se kao takvi stavljati na tržište i upotrebljavati u hrani u skladu s ondje navedenim uvjetima uporabe.
               
            
                  (3)
               
               
                  Neki prehrambeni aditivi namijenjeni su posebnoj uporabi za određene enološke metode i postupke. Uporaba tih prehrambenih aditiva trebala biti u skladu s Uredbom (EZ) br. 1333/2008 i s posebnim odredbama utvrđenima relevantnim zakonodavstvom Unije.
               
            
                  (4)
               
               
                  Posebne odredbe kojima se odobrava uporaba aditiva u vinu utvrđene su Uredbom Vijeća (EU) br. 1308/2013 Europskog parlamenta i Vijeća (3), Odlukom Vijeća 2006/232/EZ (4) i Uredbom Komisije (EZ) br. 606/2009 (5) i njihovim provedbenim mjerama.
               
            
                  (5)
               
               
                  Uredbom Komisije (EU) br. 231/2012 (6) utvrđene su specifikacije za prehrambene aditive navedene u prilozima II. i III. Uredbi (EZ) br. 1333/2008.
               
            
                  (6)
               
               
                  Unijin popis i specifikacije mogu se ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na inicijativu Komisije ili na temelju zahtjeva.
               
            
                  (7)
               
               
                  Dana 24. veljače 2015. podnesen je zahtjev za odobrenje uporabe kalijeva poliaspartata kao stabilizatora u vinu. Zahtjev je stavljen na raspolaganje državama članicama u skladu s člankom 4. Uredbe (EZ) br. 1331/2008.
               
            
                  (8)
               
               
                  Europska agencija za sigurnost hrane u mišljenju (7) od 9. ožujka 2016. ocijenila je sigurnost kalijeva poliaspartata kao prehrambenog aditiva i zaključila da ne postoji sigurnosni rizik povezan s predloženom uporabom u vinu uz najvišu razinu uporabe od 300 mg/L i tipične razine u rasponu 100 – 200 mg/L.
               
            
                  (9)
               
               
                  Kalijev poliaspartat djeluje kao stabilizator taloženja kristala tartarata u vinu (crna, ružičasta i bijela vina). Pridonosi očuvanju kakvoće i stabilnosti vina, a njegova uporaba ne utječe na senzorna svojstva. Stoga je primjereno uvrstiti kalijev poliaspartat na Unijin popis prehrambenih dodataka i dodijeliti tom aditivu E-broj E 456 kako bi se omogućilo odobrenje njegove uporabe kao stabilizatora u vinu u skladu s posebnim odredbama utvrđenima relevantnim zakonodavstvom Unije.
               
            
                  (10)
               
               
                  Specifikacije za kalijev poliaspartat (E 456) potrebno je uvrstiti u Uredbu (EU) br. 231/2012 kada se ta tvar prvi put uvrsti na Unijin popis prehrambenih aditiva u Prilogu II. Uredbi (EZ) br. 1333/2008.
               
            
                  (11)
               
               
                  Stoga bi uredbe (EZ) br. 1333/2008 i (EU) br. 231/2012 trebalo na odgovarajući način izmijeniti.
               
            
                  (12)
               
               
                  Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
               
            DONIJELA JE OVU UREDBU:
      Članak 1.
      Prilog II. Uredbi (EZ) br. 1333/2008 mijenja se u skladu s Prilogom I. ovoj Uredbi.
      Članak 2.
      Prilog Uredbi (EU) br. 231/2012 mijenja se u skladu s Prilogom II. ovoj Uredbi.
      Članak 3.
      Ova Uredba stupa na snagu dvadesetog dana od dana objave u Službenom listu Europske unije.
      
         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 28. srpnja 2017.
         
            
               Za Komisiju
            
            
               Predsjednik
            
            Jean-Claude JUNCKER
         
      
      
         (1)  SL L 354, 31.12.2008., str. 16.
      
      
         (2)  SL L 354, 31.12.2008., str. 1.
      
      
         (3)  Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).
      
         (4)  Odluka Vijeća 2006/232/EZ od 20. prosinca 2005. o sklapanju Sporazuma između Europske zajednice i Sjedinjenih Američkih Država o trgovini vinom (SL L 87, 24.3.2006., str. 1.).
      
         (5)  Uredba Komisije (EZ) br. 606/2009 od 10. srpnja 2009. o utvrđivanju određenih detaljnih pravila za provedbu Uredbe Vijeća (EZ) br. 479/2008 u pogledu kategorija proizvoda od vinove loze, enoloških postupaka i primjenjivih ograničenja (SL L 193, 24.7.2009., str. 1.).
      
         (6)  Uredba Komisije (EU) br. 231/2012 od 9. ožujka 2012. o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća (SL L 83, 22.3.2012., str. 1.).
      
         (7)  EFSA Journal 2016.;14(3):4435.
      
         PRILOG I.
         U dijelu B Priloga II. Uredbi (EZ) br. 1333/2008, u točki 3. „Aditivi, osim bojila i sladila” umeće se sljedeći novi unos nakon unosa za prehrambeni aditiv E 452:
         
            
                        „E 456
                     
                     
                        Kalijev poliaspartat”
                     
                  
      
      
         PRILOG II.
         U Prilogu Uredbi (EU) br. 231/2012 umeće se sljedeći novi unos nakon unosa za prehrambeni aditiv E 452 iv.:
         
            
                        
                           „E 456 KALIJEV POLIASPARTAT
                        
                     
                  
                        
                           Sinonimi
                        
                     
                  
                        Definicije
                     
                     
                        Kalijev poliaspartat kalijeva je sol poliasparaginske kiseline proizvedena od L-asparaginske kiseline i kalijeva hidroksida. Asparaginska se kiselina toplinskim postupkom pretvara u neotopivi polisukcinimid. Polisukcinimid se tretira kalijevim hidroksidom kako bi se omogućilo otvaranje prstena i polimerizacija jedinica. Zadnji je korak sušenje raspršivanjem, što rezultira svijetlosmeđim prahom.
                     
                  
                        CAS broj
                     
                     
                        64723-18-8
                     
                  
                        Kemijski naziv
                     
                     
                        L-asparaginska kiselina, homopolimer, kalijeva sol
                     
                  
                        Kemijska formula
                     
                     
                        [C4H4NO3K]n
                        
                     
                  
                        Prosječna molekulska masa
                     
                     
                        Oko 5 300  g/mol
                     
                  
                        Analiza
                     
                     
                        Ne manje od 98 % na temelju suhe tvari
                     
                  
                        Veličina čestica
                     
                     
                        Najmanje 45 μm (najviše 1 % mase čestica manjih od 45 μm)
                     
                  
                        
                           Opis
                        
                     
                     
                        Svijetlosmeđi prah bez mirisa
                     
                  
                        
                           Identifikacija
                        
                     
                  
                        Topljivost
                     
                     
                        Vrlo topljiv u vodi i slabo topljiv u organskim otapalima
                     
                  
                        pH
                     
                     
                        7,5–8,5 (40 % vodene otopine)
                     
                  
                        
                           Čistoća
                        
                     
                  
                        Stupanj supstitucije
                     
                     
                        Ne manje od 91,5 % na temelju suhe tvari
                     
                  
                        Gubitak pri sušenju
                     
                     
                        Najviše 11 % (105 °C, 12 sati)
                     
                  
                        Kalijev hidroksid
                     
                     
                        Najviše 2 %
                     
                  
                        Asparaginska kiselina
                     
                     
                        Najviše 1 %
                     
                  
                        Ostale nečistoće
                     
                     
                        Najviše 0,1 %
                     
                  
                        Arsen
                     
                     
                        Najviše 2,5 mg/kg
                     
                  
                        Olovo
                     
                     
                        Najviše 1,5 mg/kg
                     
                  
                        Živa
                     
                     
                        Najviše 0,5 mg/kg
                     
                  
                        Kadmij
                     
                     
                        Najviše 0,1 mg/kg”